Kyselina antranilová

Kyselina antranilová je aromatická kyselina so sladkou príchuťou.The Merck Index, 10th Ed. (1983), p.62., Rahway: Merck & Co. Skladá sa z benzénového jadra, na ktorom sú v orto-polohách naviazané aminoskupina a karboxylová skupina. Na základe toho, že látka obsahuje kyslú i zásaditú funkčnú skupinu, patrí medzi amfotérne zlúčeniny. Čistá kyselina antranilová je biela pevná látka, i keď komerčné vzorky majú nažltlú farbu. Konjugovanou zásadou kyseliny antranilovej je antranilát. Kedysi sa predpokladalo, že kyselina antranilová je vitamín a tak sa označovala ako vitamín L1, ale dnes už je známe, že pre človeka nie je esenciálna.

 História a etymológia 
Medzi rokmi 1840 a 1841 bol Carl Julius Fritzsche schopný extrahovať a kryštalizovať dve kyseliny, ktoré vznikli reakciou indiga a hydroxidu draselného. Pomenoval ich kyselina chryzanilová a kyselina antranilová podľa ich farieb pred purifikáciou (zlatá a čierna) a podľa rastliny, z ktorej pochádzali (Indigofera suffruticosa, ktorá sa v angličtine označuje ako „anil“). Kyselina antranilová bola v roku 1843 Cahoursom identifikovaná ako salicylamid (i keď ide o jeho izomér), kyselina chryzanilová bola v roku 1910 identifikovaná ako produkt reakcie aminoskupiny kyseliny antranilovej a 2-aldehydovej skupiny indoxyl-2-karbaldehydu (3-hydroxy-1H-indol-3-karbaldehydu).

 Štruktúra 
I keď sa tak zvyčajne neoznačuje, kyselina antranilová patrí medzi aminokyseliny. Pevná kyselina antranilová obsahuje aminoskupinu i karboxylovú skupinu v amfiónovom stave, teda ako protonizovanú kvártérnu amóniovú soľ a deprotonizovaný karboxylát, pričom kryštalizuje v monoklinickej kryštálovej sústave s priestorovou grupou P21. Kyselina antranilová je triboluminiscentná. Nad 81 °C sa jej kryštál premieňa na ortorombickú kryštálovú sústavu s priestorovou grupou Pbca, ktorá nie je triboluminiscentná; taktiež je známa monoklinická fáza s podobnou štruktúrou, ktorá nie je triboluminiscentná.

 Výroba 
Existuje mnoho spôsobov výroby kyseliny antranilovej. Priemyselne sa vyrába z ftalanhydridu. Proces začína amináciou:
C6H4(CO)2O + NH3 + NaOH → C6H4(C(O)NH2)CO2Na + H2O
Výsledná sodná soľ kyseliny ftalámovej sa dekarbonyluje Hofmannovým prešmykom amidovej skupiny, ktorý spôsobuje chlórnan:. 
C6H4(C(O)NH2)CO2Na + HOCl → C6H4NH2CO2H + NaCl + CO2
Príbuzna metóda spočíva v pôsobení brómnanu sodného na ftalimid vo vodnom roztoku hydroxidu sodného a následnej neutralizácii.Vogel's Textbook of Practical Organic Chemistry, 4th Ed., (B. S. Furniss et al., Eds.) (1978), p.666, London: Longman. V dobe, kedy sa indigo získavalo z rastlín, sa kyselina antranilová získavala jeho rozkladom. Prvá výroba kyseliny antranilovej spočívala v rozklade indiga pôsobením zásady.

 Metabolizmus 
U organizmov, ktoré sú schopné syntetizovať aminokyselinu tryptofán, je antranilát prekurzorom tejto aminokyseliny. 

Antranilát vzniká z kyseliny chorizmovej pôsobením antranilátsyntázy. Donorom aminoskupiny je glutamín, ktorý sa počas reakcie premieňa na glutamát, a v procese odstupuje pyruvát:

 chorzimát + glutamín → antranilát + glutamát + pyruvát

Antranilát sa spája s fosforibozylpyrofosfátom (PRPP) pomocou aminoskupiny za vzniku N-(5'-fosforibozyl)-antranilátu. V reakcii, ktorú katalyzuje antranilátfosforibozyltransferáza, odstupuje pyrofosfát:

 antranilát + PRPP → N-(5'-fosforibozyl)-antranilát + PPi

Následne dochádza k cyklizácii a štiepeniu, čím dochádza k vzniku indolu. Indol sa následne spája so serínom za odstupu vody, čím vzniká tryptofán.

Derivát kyselina antranilovej, kyseliny 3-hydroxyantranilová, taktiež vzniká pri rozklade tryptofánu.

class=skin-invert-image|550x550pixelů|thumb|Antranilát (druhý intermediát) je biosyntetickým prekurzorom aminokyseliny tryptofánu.|stred

 Reakcie 
Kyselina antranilová môže podstupovať diazotáciu za vzniku diazóniového katiónu [C6H4(CO2H)(N2)]+. Z tohto katiónu možno vytvoriť dehydrobenzén, dimerizáciou vytvoriť kyselinu difénovú alebo uskutočniť kopulačné reakcie, ako napríklad pri syntéze metylčervene.

Antranilát reaguje s fosgénom za vzniku anhydridu kyseliny izatovej, ktorý je všestranným činidlom.

Chloráciou antranilátu vzniká 2,4-dichlórderivát, z ktorého môže vznikať biarylová zlúčenina.

 Použitie 
Kyselina antranilová sa v priemysle využíva v produkcii azofarbív a sacharínu. Antranilát a jeho estery sa používajú v tvorbe parfémov na napodobnenie jazmínu a pomaranča, farmaceutík (slučkové diuretiká, napríklad furosemid), používa sa ako UV-absorbér a taktiež ako inhibítor korózie u kovov a fungicíd v sójovej omáčke.

Repelenty na báze antranilátu boli navrhnuté ako náhrada za DEET (dietyltoluamid).

Kyselina fenámová je derivát kyseliny antranilovej,Sriram D, Yogeeswari P. Medicinal Chemistry, 2nd Edition. Pearson Education India, 2010.  ktorá je dusíkovým izostérom kyseliny salicylovej, ktorá je aktívnym metabolitom aspirínu. Niektoré nesteroidné antiflogistiká (NSAID), vrátane kyselín mefenámovej, tolfenámovej, flufenámovej a meklofenámovej sú odvodené od kyseliny fenámovej alebo kyseliny antranilovej a označujú sa tak ako „deriváty kyseliny antranilovej“ alebo „fenamáty“.Auburn University course material. Jack DeRuiter, Principles of Drug Action 2, Fall 2002 1: Non-Steroidal Antiinflammatory Drugs (NSAIDS)

 Bezpečnosť 
Kyselina antranilová patrí zoznam chemikálii List I amerického Úradu na kontrolu obchodu s drogami, pretože sa z neho dá vyrobiť už dnes nelegálna euforická sedatívna droga metachalón.

 Referencie 

 Pozri aj 
 Kynurenín
 Kynurenináza
 Kyselina 3-aminobenzoová
 Kyselina 4-aminobenzoová
 Kyselina metylantranilová

 Zdroj